Priserne stiger på næsten alt - både mad, el og varme og så videre. Mange har svært ved at få pengene til at række. Også folkepensionist Annette Pejtersen, som ellers har skruet helt ned for varmen i det meste af sin lejlighed. Nu sidder hun i sit lille køkken det meste dagen, hvor radiatoren også er iskold. -	Jeg skruer først op for radiatoren, når der kommer sne og det bliver rigtig koldt, fortæller Annette Pejtersen, som tager en heldragt uden på tøjet om aftenen for at holde sig varm. Annette Pejtersen bor i et af de omtrent 4000 lejemål, som boligselskabet i Plus Bolig i Aalborg har, og hvor organisationsbestyrelsen i år har besluttet sig for at afsætte 200.000 kroner til de for tiden hårdest økonomisk ramte lejere. -	Jeg møder lejere, der skal vælge mellem om de skal købe medicin eller mad, fordi de ikke har råd til begge dele. Der er mange af vores lejere som trænger, siger Ali Hassan, som er beboerrådgiver hos Plus Bolig. Håber initiativet breder sig Når de faste udgifter er betalt ud af folkepensionen, har Annette Pejtersen ikke meget at rutte mig. Så ikke kun på varmen, men også på maden bliver der sparet. -	Jeg laver for eksempel suppe og fryser den ned, så jeg har til flere dage. Jeg har kun 100 kroner tilbage til resten af måneden, fortæller hun. Annette Pejtersen er en af de lejere, beboerrådgiveren Ali Hassan nu vil hjælpe med at ansøge om at få en del af boligselskabets vinterhjælpepakke på de 200.000 kroner. Nu håber Plus Bolig, at deres initiativ - i en svær tid - kan brede sig til andre boligselskaber. -	Det kunne være superdejligt, hvis andre boligselskaber og -foreninger kunne lade sig inspirere af det, vi gør, siger Ali Hassan. Ansøgningsfristen er 30. november, og 9. december får de lejere, der har søgt om hjælp fra vinterpakken, besked på om og hvor meget de får.

Referat:
Boligselskabet Plus Bolig i Aalborg vil i år - helt ekstraordinært - hjælpe nogle af de lejere, der er mest trængte økonomisk.